b'\n_START_ARTICLE_\nAle\n_START_PARAGRAPH_\nAle je pivo, varjeno po tehnologiji, zna\xc4\x8dilni za pivovarne iz Zdru\xc5\xbeenega kraljestva.\n_START_SECTION_\nIzvor in tehnologija varjenja\n_START_PARAGRAPH_\nBeseda ale prihaja iz staroangle\xc5\xa1ke besede ealu, ta pa iz indoevropske osnove alut, ki pomeni \xc4\x8darobno in zasvojujo\xc4\x8de. Ale je pivo zgornjega vrenja, ki je fermentirano pri vi\xc5\xa1ji temperaturi kot le\xc5\xbeak (obi\xc4\x8dajno med 15 in 24\xc2\xa0\xc2\xb0C). Pri teh temperaturah se razvijejo mo\xc4\x8dni sekundarni okusi, kar doda pivu sadne priokuse. T. i. pravi ale vsebuje \xc5\xbeive kvasovke, ki v steklenici proizvajajo naravni CO\xe2\x82\x82 in tako podalj\xc5\xa1ujejo rok trajanja piva. Zato so piva ale obi\xc4\x8dajno bolj sladkega in polnega telesa kot le\xc5\xbeaki. Odlikuje jih manj\xc5\xa1a vsebnost CO\xe2\x82\x82. Pivo ale je zato bolj pitno, primerno tudi za bolj ob\xc4\x8dutljive pivce, prav tako pa se manj peni. Na videz ga od svetlega le\xc5\xbeaka lo\xc4\x8di tudi jantarno rde\xc4\x8da barva. Posebnost je tudi v njihovem to\xc4\x8denju \xe2\x80\x93 ale se namre\xc4\x8d to\xc4\x8di podobno kot vino. To\xc4\x8daj nato\xc4\x8di pivo s pomo\xc4\x8djo ro\xc4\x8dne \xc4\x8drpalke in z 2-3 potegi napolni pint kozarec.\n_START_SECTION_\nPodvrste piva ale\n_START_PARAGRAPH_\nObstaja ve\xc4\x8d podvrst piva ale. Tako poznamo grenko (bitter), lahko (mild), rjavo (brown) pivo ale, IPA (India Pale Ale) ter stout in porter. Zanimiv je nastanek porterja. V zgornjem 19. stoletju so imeli navado v istem vr\xc4\x8du piti me\xc5\xa1anico dveh ali celo treh vrst piva. To\xc4\x8denje iz treh sodov je bilo to\xc4\x8daju zelo zamudno, zato so pivovarji izumili novo vrsto piva, ki je imelo enak okus kot prej\xc5\xa1nje me\xc5\xa1ano pivo. Takoj so ga vzljubili delavci in postre\xc5\xa1\xc4\x8dki (porters) na londonskih tr\xc5\xbenicah, od slednjih pa je hitro dobil tudi ime. Porter je temno rjavo, skoraj \xc4\x8drno pivo z belim in penastim vrhom. Pra\xc5\xbeeni slad omogo\xc4\x8da mo\xc4\x8dne okuse kave z malo pra\xc5\xbeenega kostanja in \xc4\x8dokolade. Drugo ime za porter je tudi angle\xc5\xa1ki stout, ki ga od irskega (Guinness) lo\xc4\x8di slaj\xc5\xa1i in polnej\xc5\xa1i okus.\n_START_SECTION_\nAle v Veliki Britaniji\n_START_PARAGRAPH_\nPivo ale je zelo zna\xc4\x8dilno za Veliko Britanijo. V 70-ih letih 20. stoletja je pri\xc5\xa1lo do naglega upadanja potro\xc5\xa1nje piva ale kot rezultat industrializiranja in homogeniziranja piva. Zato so 4 pivci ustanovili dru\xc5\xa1tvo za za\xc5\xa1\xc4\x8dito angle\xc5\xa1kega piva ale , ki je hitro prerasla v organizacijo CAMRA. Njen namen je promocija angle\xc5\xa1kega ale, danes pa \xc5\xa1teje \xc5\xbee preko 90.000 \xc4\x8dlanov. Vsako leto organizira Great British Beer Festival, najbolj priznano tekmovanje na Otoku.\n_START_SECTION_\nNajbolj znane znamke piva ale\n_START_PARAGRAPH_\nAngle\xc5\xbei so pri poimenovanju znamk lahko zelo tradicionalni ali hudomu\xc5\xa1ni. Tako se npr. ena od precej raz\xc5\xa1irjenih znamk imenuje Old Speckled Hen, spet druge so poimenovane po samostanih itd. Med najbolj znane znamke sodijo London Pride, ESB, Chiswick Bitter, John Smith, London Porter, Wells Bombardier, Double Choc Stout itd.'